Απόφαση της Επιτροπής

της 14ης Μαρτίου 2000

για την τροποποίηση της απόφασης 2000/167/ΕΚ με την οποία εγκρίθηκε ένα φινλανδικό εθνικό πρόγραμμα ενίσχυσης, κατ' εφαρμογή, ιδίως, του άρθρου 141 της πράξης που αφορά τους όρους προσχώρησης της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας

[κοινοποιηθείσα υπό τον αριθμό Ε(2000) 835]

(Το κείμενο στη φινλανδική και σουηδική γλώσσα είναι τα μόνα αυθεντικά)

(2000/364/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

την πράξη προσχώρησης της Αυστρίας, Φινλανδίας και Σουηδίας, και ιδίως το άρθρο 141,

Εκτιμώντας τα ακόλουθα:

(1) Η Φινλανδία, στις 25 Οκτωβρίου 1999, κοινοποίησε στην Επιτροπή, δυνάμει, ιδίως, του άρθρου 143 της πράξης προσχώρησης και του άρθρου 88 της συνθήκης ΕΚ, ένα εθνικό πρόγραμμα ενισχύσεων για την εφαρμογή κυρίως του άρθρου 141, πρόγραμμα που συμπεριλαμβάνει και άλλα σχετικά μέτρα για τις περιοχές Α και Β, καθώς και για το αρχιπέλαγος των περιοχών Α και Β.

(2) Η Φινλανδία υπέβαλε, στις 6 Δεκεμβρίου 1999, τροποποιημένη έκδοση του εν λόγω προγράμματος.

(3) Τμήματα αυτού του προγράμματος είχαν εγκριθεί με την απόφαση 2000/167/ΕΚ της Επιτροπής, της 22ας Δεκεμβρίου 1999, σχετικά με την έγκριση φινλανδικού προγράμματος ενισχύσεων για την εφαρμογή κυρίως του άρθρου 141 της πράξης περί των όρων προσχώρησης της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας(1).

(4) Η Φινλανδία κοινοποίησε, στις 31 Ιανουαρίου 2000, στην Επιτροπή, δυνάμει του άρθρου 143 της πράξης προσχώρησης, αίτημα για τροποποίηση τριών σημείων αυτού του προγράμματος.

(5) Η πρώτη τροποποίηση αφορά τον τομέα του γάλακτος: να δοθεί η δυνατότητα να περιληφθούν στην επιλέξιμη για ενίσχυση ποσόστωση μη χρησιμοποιηθείσες ποσότητες αναφοράς που είχαν κατανεμηθεί στους παραγωγούς κατά τη διάρκεια της αυτής περιόδου εμπορίας. Επειδή η απόφαση 95/196/ΕΚ της Επιτροπής, της 4ης Μαΐου 1995, σχετικά με το καθεστώς μακροπρόθεσμων εθνικών ενισχύσεων υπέρ της γεωργίας των βόρειων περιοχών της Φινλανδίας(2), όπως τροποποιήθηκε από την απόφαση 97/279/ΕΚ(3), παρέχει ήδη αυτή τη δυνατότητα, η Επιτροπή θεωρεί το εν λόγω αίτημα δικαιολογημένο, και αυτό για να αποφευχθεί οποιαδήποτε διάκριση μεταξύ των παραγωγών των διαφόρων περιοχών της Φινλανδίας.

(6) Η δεύτερη τροποποίηση αφορά τον τομέα των βοοειδών και συνεπάγεται την κατάργηση του ανωτάτου ορίου των 90 επιλέξιμων για ενίσχυση αρσενικών βοοειδών σε κάθε εκμετάλλευση. Επειδή η Φινλανδία αποφάσισε, σύμφωνα με το άρθρο 4 παράγραφος 5 του κανονισμού (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς του βοείου κρέατος(4), να μην εφαρμόσει αυτό το ανώτατο όριο στο πλαίσιο της κοινής οργάνωσης της αγοράς, είναι ορθό να καταργηθεί αυτό το όριο και σε σχέση προς την εθνική ενίσχυση. Επιπλέον, η Φινλανδία εξήγησε ότι το όριο αυτό είναι αντίθετο προς το στόχο της βελτίωσης των παραγωγικών διαρθρώσεων της νότιας Φινλανδίας, στόχος που αποτελεί μία από τις προϋποθέσεις της πλήρους ενσωμάτωσης της φινλανδικής γεωργίας στην κοινή γεωργική πολιτική.

(7) Η τρίτη τροποποίηση αφορά επίσης τον τομέα των βοοειδών και αποσκοπεί στην εναρμόνιση της ορολογίας που χρησιμοποιείται για τον καθορισμό των συντελεστών προσαρμογής για τις μονάδες ζωικού κεφαλαίου (ΜΖΚ) με εκείνη που χρησιμοποιείται στην απόφαση 95/196/ΕΚ και στον κανονισμό (ΕΚ) αριθ. 1254/1999. Αυτή η τροποποίηση δικαιολογείται χάριν της διαφάνειας και της διοικητικής απλοποίησης,

(8) Κατά συνέπεια η απόφαση 2000/167/ΕΚ πρέπει να τροποποιηθεί ανάλογα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2000/167/ΕΚ τροποποιείται ως εξής:

1. Το άρθρο 2 παράγραφος 2 τροποποιείται ως ακολούθως:

α) η πρώτη περίπτωση αντικαθίσταται από το ακόλουθο κείμενο:

"- αγελαδινό γάλα: η ποσότητα αναφοράς που κατανεμήθηκε σύμφωνα με το άρθρο 4 του κανονισμού (ΕΟΚ) αριθ. 3950/92 του Συμβουλίου(5) κατόπιν της επανακατανομής των ποσοτήτων αναφοράς που δεν χρησιμοποιήθηκαν σύμφωνα με το άρθρο 2 παράγραφος 1 δεύτερο εδάφιο αυτού του κανονισμού για την περίοδο εμπορίας γάλακτος που λήγει κατά τη διάρκεια του εν λόγω ημερολογιακού έτους."

β) το τρίτο εδάφιο διαγράφεται.

2. Η σημείωση 1 του παραρτήματος Ι τροποποιείται ως ακολούθως:

α) η φράση "Βοοειδή 6 έως 24 μηνών" αντικαθίσταται από τη φράση "Αρσενικά βοοειδή και δαμάλεις 6 έως 24 μηνών"·

β) η φράση "Βοοειδή άνω των 24 μηνών" αντικαθίσταται από τη φράση "Αρσενικά βοοειδή και δαμάλεις άνω των 24 μηνών, θηλάζουσες αγελάδες, αγελάδες γαλακτοπαραγωγής".

Άρθρο 2

Η παρούσα απόφαση απευθύνεται στη Δημοκρατία της Φινλανδίας.

Βρυξέλλες, 14 Μαρτίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 54 της 26.2.2000, σ. 44.

(2) ΕΕ L 126 της 9.6.1995, σ. 35.

(3) ΕΕ L 112 της 29.4.1997, σ. 34.

(4) ΕΕ L 160 της 26.6.1999, σ. 45.

(5) ΕΕ L 405 της 31.12.1992, σ. 1.